Tartu Ülikooli arvutimuuseum
Tartu Ülikooli arvutimuuseum on muuseum, mille eesmärk on eksponeerida arvutustehnika ajalugu Eestis. Muuseumi püsiekspositsioon koosneb 50 arvutist, mille hulgas on 1959. aastast Eestis töötanud esimese elektronarvuti Ural nimeplaat ja komponente, 1988. aastal seeriatootmisse läinud kooliarvuti Juku täiskomplekt, Apple'i seadmete ajajoon, 1980. aastate sülearvutite ajajoon, 2000. aastal maailma 500 võimsaima arvuti nimekirjas olnud superarvuti SGI Origin 3400 jpm. Muuseum asub Tartu Ülikooli arvutiteaduse instituudi Delta maja esimesel korrusel ruumis 1039. Muuseumile pani 2000. aastatel alguse Meelis Roos, ametlik avamine toimus 2. novembril 2009 seoses 50 aasta möödumisega Tartu Ülikooli esimese arvuti käivitamisest.